Kalender

I Agea brukes det én universal kalender. Den kalles “Plantaras", oppkalt etter Planetarene og Titanene som former kalenderen. Året er delt inn i fire perioder med tre måneder hver. Den første dagen Grotars periode - måneden oppkalt etter planetaren Deus - starter året, og den siste dagen i Istishias periode avslutter det. Alle månedene har tretti dager, delt inn tre *tidager.*

Dag til dag vil ikke veldig mange dra nytte av å telle sekunder, minutter, eller timer - verken kjøpmenn eller akademikere. Man refererer mye heller til en tidag ettersom reise, kultur og den generelle hverdagen fordrer levemåter som er litt mindre presise. Om man viser til dagen i måneden “Smedens bestilling vil være ferdig femtende dag i Aius” eller til en tidag “karavanen ankommer byen trolig innen neste tidag er forbi” avhenger naturligvis av situasjonen. Noe som er langt mer spesifikt enn den dagligdagse tidsberegningen er årets markeringer, høytider og feiringer. Noen vil kun oppleves i lokale samfunn mens andre fordrer nasjonens deltakelse og anerkjennelse.

## **Aius | Smeltingen**

### **9. Aius - Tårnstupet**

Tårnstupet er dvergenes store manndomsprøve. Når isen begynner å slå sprekker rundt Bramstein steller dverger seg opp i hver av storklanenes tårn og hopper førti meter ned i Vest-Adamanteren for å bevise mot og styrke. Etter Tårnstupet blir de overlevende offisielt innlemmet i en av dvergenes storklaner, for man er ikke en ordentlig del av klanen før man har gjort seg verdig. Det finnes også de av den eldre garde som fremdeles tar Tårnstupet for å bevise for sine likemenn at de er like sterke og modige som før.

## **Mhyra | Formeringen**

### **1. Mhyra - Sjelevandringen**

I Legionærpassasjen seiler en kortesje av båter sakte gjennom Dødsdalen. Fra båtene tennes det lanterner som stiger opp mot de dødes plan for å hedre de falne ved slaget om passasjen, og de magiske båndene mellom planene gjøres ekstra sterke. Over resten av landet sendes det også opp lanterner, og i én hel natt byttes stjernehimmelen ut med oppadstigende oransje lys. Denne markeringen legger grunnlaget for måneden selv: de døde skal huskes til ingen ende, så livet skal leves mens det ennå kan.

## **Tyres | Løvdans**

### **20. Tyres - Balkes Dag**

I Høylandet hylles Balkes slekt for sin innsats i å ha fremmet landets demokrati og rasenes samarbeid. På Balkes dag åpnes Angarholms porter for alle, og Grimborg dekkes i slør, blomster og bannere. Gatene er fulle av dans, sang og festligheter. På slottet samles store artister, edle riddere, ledende figurer og andre særegne eller privilegerte individer til politisk spill, prat, debatt eller hva enn de ønsker å finne på bak lukkede dører på Grimborgbanketten. Det magiske fyrverkeriet "Himmelflom" er kveldens høydepunktet, og kan sees fra overalt i Valheim.

## **Barak | Furneringen**

### **20. Barak - Høsttakken**

Merkedag for når høstingen skal avsluttes. Dette er Valheims største dag for omsetning av grønnsaker, planter, urter osv. i forberedelse av den neste tidagen. Høsttakkens er til for å vise takknemlighet til gudene ved å bruke alt av overflødige matvarer. Man vil forhindre matsvinn så gudene fortsatt vil la det spire og gro neste år. Etegilder av dimensjoner arrangeres derfor høyt og lavt, og småsteder og vertshus så vel som storbyer og borger tar imot reisende med åpne armer og vennlige priser.

## **Kadar | Forvitringen**

### **7. Kadar - Heksehyl**

En kveld full av underholdning hvor barn kler seg ut som ånder, demoner, og andre monstre for å "lure" voksne til å gi dem godteri og søtsaker. For mange er dette en dag å tilbe guder for bedrag, manipulasjon og lurestreker på.

## **Artun | Klarvinter**

### **1. Artun - Steinnatt**

Når snøen ligger tung som et ullteppe over Agéa mørklegger dvergene Lavlandet under det de kaller Steinnatten. All khyberkraft stoppes, lyntogene parkeres, og dvergene går inn i en kollektiv meditasjon hvor de finner tilbake til Steinens veier. Steinnatt markeres ofte med en ny oppfinnelse, et teknisk fremskritt eller andre nyvinninger som følge av dvergenes nye opplysthet. I én hel natt kan det gjennom Lavlandet høres en enkel melodi som nynnes av alle Steinens følgere.

### **2. - 12. Artun - Tingfeid**

Folketroen sier at å dø med noe uoppgjort bringer med seg dårlig lykke til man etterlater. Derfor arrangeres åpen tidag på Valting, Valheims domstol. Små og store disputter får fritt spillerom på gulvet for så å få en dom av Valtings dommere. For de større feidene mellom guilder og organisasjoner ender det ofte i holmgang hvor partene kan stevnes til å slåss under ordnede forhold. Straffen er høy for de som ikke respekterer resultatet.

## **Vultun | Isingen**

### **1. Vult - Rimfrost**

Når balansen tipper over i Khybers favør begynner den virkelige kulden å strømme fra Risia, isens plan. Først begynner snøen å falle tyngre. Så blir vinden bitende kald. Men det er først når Ûzkorai rir over Valheim at Isingen inntreffer og havene fryser over. I Dypvinter returnerer de til Risia og legger igjen flere meter snø.

## **Olrun | Dypvinter**

### **18. Olrun - Snøhareløpet**

Halflingene har et rykte som Valheims beste ryttere, og Snøhareløpet er svenneprøven for mang en aspirerende kavalerist. I Dypvinters mørke kulde trosser deltakere elementene i sleder trukket av store snøharer. Startstreken tegnes opp på Tetra, og løypen går over det fryste Sirionhavet gjennom Atlas, Argegion, Legionærpassasjen før den krysser over i Sirionhavet og fortsetter mot Skyhavn, Shar, Edarel, Skarsgård, Ios, og tilbake til Tetra. Løpet kan ta mange dager avhengig av forholdene og rytterne.

### **30. Olrun - Guildkåringen**

På årets siste dag kåres årets guild i Elerim. Hvilken organisasjon - være seg veldedig, teknologisk, agronomisk, kunstnerisk eller krigersk - har utført årets bragd og satt et betydningsfult merke på Agea. Hvilken guild har endret landets skjebne og framtid for det bedre? Det seirende guildet får en unik belønning utstedt av Rådet. Det kan være alt fra gull og diamanter, sjeldne magiske bøker og eksotiske dyr til prototyper av oppfinnelser eller transportmidler - alltid noe som kan bistå guildene i sin virksomhet. Kurértjenesten leverer tefloner over alle kontinentene slik at alle kan samles rundt sendesteinene og høre på kåringene fra nær og fjernt.